Κανονισμός (ΕΚ) αριθ. 919/2004 της Επιτροπής

της 29ης Απριλίου 2004

για την τροποποίηση των ποσοτήτων των υποχρεώσεων παράδοσης ζάχαρης από ζαχαροκάλαμο που θα εισαχθεί δυνάμει του πρωτοκόλλου ΑΚΕ και της συμφωνίας με την Ινδία, για την περίοδο παράδοσης 2003/04

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(1), και ιδίως το άρθρο 22 παράγραφος 2 και το άρθρο 39 παράγραφος 6,

Εκτιμώντας τα ακόλουθα:

(1) Ο κανονισμός (ΕΚ) αριθ. 737/2004 της Επιτροπής(2) τροποποίησε τις ποσότητες των υποχρεώσεων παράδοσης ζάχαρης ζαχαροκαλάμου που θα εισαχθεί δυνάμει του πρωτοκόλλου ΑΚΕ και της συμφωνίας με την Ινδία, για την περίοδο παράδοσης 2003/04, οι οποίες είχαν καθοριστεί με τον κανονισμό (ΕΚ) αριθ. 443/2004 της Επιτροπής(3).

(2) Το άρθρο 9 παράγραφος 2 του κανονισμού (ΕΚ) αριθ. 1159/2003 της Επιτροπής, της 30ής Ιουνίου 2003, για τον καθορισμό, για τις περιόδους εμπορίας 2003/04, 2004/05 και 2005/06, των λεπτομερειών εφαρμογής για την εισαγωγή ζάχαρης ζαχαροκαλάμου στο πλαίσιο ορισμένων δασμολογικών ποσοστώσεων και προτιμησιακών συμφωνιών και για την τροποποίηση των κανονισμών (ΕΚ) αριθ. 1464/95 και (ΕΚ) αριθ. 779/96(4), προβλέπει ότι, κατόπιν αιτήσεως κράτους μέλους ή χώρας εξαγωγής και για τη διευθέτηση ιδιαίτερων περιπτώσεων δεόντως αιτιολογημένων, η Επιτροπή μπορεί να τροποποιήσει τις ποσότητες των υποχρεώσεων παράδοσης που καθορίζονται κατ εφαρμογή του άρθρου 9 παράγραφος 1 του κανονισμού (ΕΚ) αριθ. 1159/2003.

(3) Η Δημοκρατία του Μαυρικίου υπέβαλε αίτηση μεταφοράς των ποσοτήτων των υποχρεώσεων παράδοσης μεταξύ των περιόδων παράδοσης 2003/04 και 2004/05 για τον Μαυρίκιο, επικαλούμενη την απώλεια από τον δικαιούχο ενός πιστοποιητικού εισαγωγής, το οποίο είχε εκδοθεί στις 5 Μαρτίου 2004 για ποσότητα 25376 τόνων προτιμησιακής ζάχαρης, και τη χορήγηση άλλου πιστοποιητικού στον ίδιο δικαιούχο για αντικατάσταση του πρώτου. Η κατάσταση αυτή επέφερε την αναστολή των εισαγωγών ζάχαρης καταγωγής Μαυρικίου, κατόπιν της έκδοσης του κανονισμού (ΕΚ) αριθ. 647/2004 της Επιτροπής, της 6ης Απριλίου 2004, για την έκδοση πιστοποιητικών εισαγωγής για τη ζάχαρη ζαχαροκάλαμου στο πλαίσιο ορισμένων δασμολογικών ποσοστώσεων και προτιμησιακών συμφωνιών(5), λόγω του ότι οι αιτήσεις για έκδοση πιστοποιητικών υπερβαίνουν την ποσότητα της σχετικής υποχρέωσης παράδοσης για την περίοδο παράδοσης 2003/04.

(4) Για να καταστεί δυνατή η τήρηση των υποχρεώσεων που προβλέπονται από το πρωτόκολλο αριθ. 3 σχετικά με τη ζάχαρη ΑΚΕ(6) για την περίοδο παράδοσης 2003/04, πρέπει να τροποποιηθεί η ποσότητα της υποχρέωσης παράδοσης που έχει καθοριστεί για τον Μαυρίκιο για την περίοδο παράδοσης 2003/04.

(5) Η μεταφορά 25376 τόνων προτιμησιακής ζάχαρης από την ποσότητα της υποχρέωσης παράδοσης για τον Μαυρίκιο για την περίοδο παράδοσης 2004/05 προς την αντίστοιχη ποσότητα για την περίοδο παράδοσης 2003/04 δεν συνεπάγεται διαταραχή του καθεστώτος εφοδιασμού που αναφέρεται στο άρθρο 39 του κανονισμού (ΕΚ) αριθ. 1260/2001 και η μεταφερόμενη ποσότητα θα καταλογιστεί στην περίοδο παράδοσης 2004/05, με την επιφύλαξη της εξακρίβωσης ότι το απολεσθέν πιστοποιητικό δεν έχει πράγματι χρησιμοποιηθεί.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ποσότητες των υποχρεώσεων παράδοσης για τις εισαγωγές που κατάγονται από τις χώρες που έχουν υπογράψει το πρωτόκολλο ΑΚΕ και τη συμφωνία με την Ινδία, προϊόντων του κωδικού ΣΟ 1701, εκφρασμένες σε ισοδύναμο λευκής ζάχαρης, για την περίοδο παράδοσης 2003/04 και για κάθε μία από τις χώρες εξαγωγής, οι οποίες καθορίστηκαν στο παράρτημα του κανονισμού (ΕΚ) αριθ. 737/2004, τροποποιούνται και εμφαίνονται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Απριλίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 39/2004 της Επιτροπής (ΕΕ L 6 της 10.1.2004, σ. 2).

(2) ΕΕ L 116 της 22.4.2004, σ. 3.

(3) ΕΕ L 72 της 11.3.2004, σ. 3.

(4) ΕΕ L 162 της 1.7.2003, σ. 52.

(5) ΕΕ L 102 της 7.4.2004, σ. 45.

(6) ΕΕ L 317 της 15.12.2000, σ. 3.

ΠΑΡΑΡΤΗΜΑ

Ποσότητες των υποχρεώσεων παράδοσης για τις εισαγωγές προτιμησιακής ζάχαρης που κατάγεται από τις χώρες που έχουν υπογράψει το πρωτόκολλο ΑΚΕ και τη συμφωνία με την Ινδία για την περίοδο παράδοσης 2003/04, εκφρασμένες σε τόνους ισοδυνάμου λευκής ζάχαρης

>ΘΕΣΗ ΠΙΝΑΚΑ>